Izvor materijala:

Job shadowing, Agrupamento de Escolas de Sardoal, Portugal

Autor: Doroteja Vojedilov, nastavnica Osnovne škole Višnjevac, Višnjevac

**Tema: Choices and opportunities (Izbori i mogućnosti)**

Razred: 8. razred OŠ (14 godina), engleski jezik, 90 minuta

**Ishodi:**

Učenici će moći definirati i objasniti pojmove „izbori“ i „mogućnosti“ te navesti primjere iz vlastitog života.

Učenici će razvijati kritičke vještine analizirajući kako različiti izbori mogu utjecati na buduće mogućnosti.

Učenici će znati napisati kratak esej/pripremiti jednominutni govor o odabranim tvrdnjama.

Učenici će sudjelovati u grupnim raspravama na temu „izbora i mogućnosti“, pri tome uvježbavajući svoje komunikacijske vještine.

**Nastavna sredstva i pomagala:** računalo, projektor, radni listovi, mobilni uređaji/tableti, bilježnice.

**Aktivnost 1. Izbori u našem životu**

**Ishod aktivnosti:** Učenici će prepoznati i analizirati ključne odluke koje donose u životu.

**Opis aktivnosti:** Učenici će uz pomoć digitalnog alata Mentimeter navesti izbore koje donose u svakodnevnom životu.

**Nastavna sredstva i pomagala:** Računalo, projektor, mobilni uređaji/tableti.

Učenici će odgovoriti na pitanje: *What choices do you have to make in everyday life?* (Koje izbore trebaš donijeti u svakodnevnom životu?) nakon čega će uslijediti rasprava o rezultatima. Budući da se radi o 8. razredu, vrlo vjerojatno će jedan od rezultata uključivati i izbor srednje škole. Nakon toga će učenici odgovoriti na sljedeće pitanje: *What professions are interesting to young people?* (Koja zanimanja su zanimljiva mladim ljudima?) I nakon ovog pitanja uslijedit će diskusija o navedenim zanimanjima, zašto učenici misle da su baš ta zanimanja atraktivnja, ima li razlike u zanimanjima koja odabiru učenici i učenice.

Poveznica: <https://tinyurl.com/39avwr6e>

**Aktivnost 2 i aktivnost 3 provodit će se istovremeno** (učenici su podijeljeni u dvije skupine ovisno o tome s kojom vještinom – govorom ili pisanjem – imaju više teškoća, te će putem svoje aktivnosti razvijati upravo tu vještinu).

**Aktivnost 2. Jednominutni govor**

**Ishod aktivnosti:** Učenici će razvijati vještine javnog govora, fokusirajući se na ključne poruke unutar zadanog vremenskog okvira.

**Opis aktivnosti:** Učenici će dobiti nekoliko tvrdnji te će unutar skupine odabrati 2-3 tvrdnje za koje će trebati pripremiti jednominutni govor. Nakon što se pripreme za govor, učenici će se međusobno poslušati, mjeriti vrijeme, zapisivati komentare te na taj način poboljšati govor i pripremiti se za svoj jednominutni govor.

Nastavnica će po potrebi pružati podršku, moderirati i usmjeravati učenike.

**Nastavna sredstva i pomagala:** Radni list.

Tvrdnje:

* Zanimanjima vezanim uz zdravstvenu skrb trebale bi se baviti samo žene.
* Zanimanja koja uključuju teži fizički rad namijenjena su samo muškarcima.
* Prihod je važniji od zadovoljstva odabranim zanimanjem.
* Mladi ljudi su dobro upoznati s mogućnostima koje se nude u svijetu poslova.
* Mladi ljudi bi se trebali baviti jednakim zanimanjima kao njihovi roditelji.
* U odabiru budućeg zanimanja važno je voditi se svojim mogućnostima i interesima.

**Aktivnost 3. Kratak esej**

**Ishod aktivnosti:** Učenici će razvijati vještine pisanja kratkog teksta, fokusirajući se na ključne poruke unutar zadanog broja riječi (100 riječi).

**Opis aktivnosti:** Učenici će dobiti nekoliko tvrdnji te će unutar skupine odabrati dvije za koje će trebati napisati kratak esej. Svaki učenik će napisati svoj esej te će nakon toga učenici međusobno pregledati eseje, ispraviti ono što bude potrebno te dati prijedloge za poboljšanje.

Nastavnica će po potrebi pružati podršku, moderirati i usmjeravati učenike.

**Nastavna sredstva i pomagala:** Radni list.

Tvrdnje:

* Zanimanjima vezanim uz zdravstvenu skrb trebale bi se baviti samo žene.
* Zanimanja koja uključuju teži fizički rad namijenjena su samo muškarcima.
* Prihod je važniji od zadovoljstva odabranim zanimanjem.
* Mladi ljudi su dobro upoznati s mogućnostima koje se nude u svijetu poslova.
* Mladi ljudi bi se trebali baviti jednakim zanimanjima kao njihovi roditelji.
* U odabiru budućeg zanimanja važno je voditi se svojim mogućnostima i interesima.

**Aktivnost 4.** Diskusija na zadanu temu

**Ishod aktivnosti:** Učenici će razvijati vještine aktivnog slušanja dok budu slušali govore / eseje svojih vršnjaka te će pripremiti konstruktivnu povratnu informaciju.

**Opis aktivnosti:** Učenici će unutar svake skupine odabrati po četvero učenika koji će predstaviti svoj jednominutni govor, odnosno pročitati svoj kratak esej. Ostali učenici će tijekom slušanja zapisivati komentare te će prema dogovorenim pravilima (poštivanje tuđeg mišljenja, argumentacija bez napada, neupadanje u riječ, poštivanje zadanog vremena) imati mogućnost izreći svoje stajalište. Nastavnica će pri tome moderirati raspravu te poticati i ohrabrivati učenike na promjenu stajališta i spremnost na kompromis.

**Nastavna sredstva i pomagala:** Bilježnice i olovke.

**Aktivnost 5.** Refleksija i povratna infomacija

**Ishod aktivnosti:** Učenici će bolje razumjeti svoje misli i reakcije u određenim situacijama te na taj način prepoznati vlastite snage, slabosti i načine na koje se nose s izazovima.

**Opis aktivnosti:** Učenici će dobiti post-it listiće na koje će napisati svoje mišljenje o radu u skupinama, navesti pozitivne i negativne strane, te predložiti poboljšanja za sljedeću grupnu aktivnost. Listići će biti zalijepljeni na pano ili veliki poster kako bi učenici mogli u miru pročitati sve što je napisano.

Nastavnica će usmeno dati povratnu informaciju o radu u skupinama i provedenoj diskusiji što može uključiti pohvale za dobre aspekte te konstruktivne prijedloge za budući rad.

**Nastavna sredstva i pomagala:** Post-it listići.